R. Madej, poslanec: (2008-10-21):
Ja by som chcel na margo toho, čo povedal aj pán poslanec Mikloš, uviesť, že je síce pekné, že v priemere za nejakých 100 rokov sa môže dať nájsť rast na akciových trhoch a kapitálových a finančných v priemere 6 %. Ale ja sa pýtam, že či obdobie 100 rokov je práve to, pre ktoré máme porovnávať tieto hodnoty rastu, nakoľko nepredpokladám, a veľmi by som si to prial, aby vôbec priemerná dĺžka dožitia ľudí bola takéto časové obdobie. Práveže kratšie obdobia, možno aj tých 30 rokov, možno 20 rokov, možno 15, možno 10 sú obdobia, kde takzvané krátkodobé výkyvy môžu byť aj strednodobými a môžu byť aj dlhodobými. Nikto to nevie. Nikto nepredpokladal, že aj situácia, ktorá nastane teraz, bude taká vážna, a nikto nevie a mnohí ale očakávajú, že sa bude prehlbovať a ešte zhoršovať. Faktom je, že na dlhopisoch od spoločnosti  Lehman Brothers bolo z DSS-iek investovaných 500 miliónov korún. Faktom je, že momentálne sa oceňujú na 30 % hodnoty istiny. Chcem upozorniť aj na to, že včera vydala Európska komisia správu, kde sa komisia zaoberá tým, že je ďalej potrebná lepšia právna úprava, ktorá by ľuďom zabezpečila lepšie dôchodky. Hovorí sa aj o tom, že by mali byť poskytované tieto služby vo fondoch v druhom pilieri na nižších poplatkoch za správu na týchto dôchodkových účtoch. Tvrdí sa, že ak by boli príliš vysoké, v budúcnosti by si ľudia nenasporili primerané dôchodky v rámci zabezpečenia v starobe. Napríklad citujem komisiu: „Ročné správne poplatky vo výške 1 % za 40 rokov sporenia, čo je u nás cca na tejto úrovni, sporiteľom do odchodu do dôchodku predstavujú celkovo 18 % vložených vkladov.“ Toto tvrdí aj komisia vo svojej správe. Faktom je, že tak ako v minulosti opozícia nadizajnovala starobné dôchodkové sporenie v dĺžke trvania 10 rokov, že za posledných tri a pol roka, viac ako tri a pol roka od prijatia zákona, viac ako 4 roky, kde bola bombastická kampaň, štát dával desiatky miliónov korún, súkromné spoločnosti dávali na kampaň a prijímanie ľudí do druhého piliera v stovkách miliónov korún. Celkové náklady, rádovo súkromný aj verejný sektor, sa pohybujú v niekoľkých miliardách korún, vstúpilo veľa ľudí a výsledok je taký, že sme v druhej tretine minimálneho obdobia sporenia podľa minulej vlády, tak ako to nastavil bývalý minister práce Kaník. Sme už v druhej tretine obdobia tých desiatich rokov a dôchodková jednotka v najslabšej spoločnosti dôchodkovej v rastovom fonde je 1,0126, teda o 1,26 % boli zhodnotené vklady na istine za celé obdobie sporenia týchto ľudí. Keď si predstavíte, otázka len na vás, spočítajte si za celé to obdobie, koľko bola inflácia? Zarobili tí ľudia alebo prerobili? Môžete tvrdiť, že v dlhodobom meradle tie akciové trhy budú rásť. Ja sa pýtam, čo tí ľudia majú za týchto tri a pol roka, viac ako tri a pol roka s prihliadnutím na to, že sme v druhej tretine minimálneho obdobia sporenia, ktoré ste nadizajnovali vy. Faktom je, že najdynamickejšie rozvíjajúci sa rastový fond v tej najaktívnejšej spoločnosti, ktorá, žiaľ, najviac klesla. Kleslo zhodnotenie o 1,31 %. Takto klesli úspory za rok od 10. októbra 2007 do 10. októbra 2008. Zhodnotenie 1,31. Dôchodková správcovská spoločnosť, ktorej klesla hodnota najmenej vkladov sporiteľov je 6,2. Takmer polovica, to znamená dvojnásobný rozdiel poklesu hodnoty. Jednoducho si investori povedali v jednej spoločnosti, ideme nakupovať akcie, sme na dne hodnoty tých akcií a budú len rásť. Ale akcie ešte viacej prednedávnom klesli. Otázka je, že či chceme povedať ľuďom a či my budeme tvrdiť ľuďom, že áno, bude lepšie 1,26 % napríklad v tomto rastovom fonde bude zrazu raketovo rásť, že predbehnete konzervatívne fondy, kde máte zhodnotenie 13 % za toto obdobie a že 1,26 % je v poriadku, vám stačí. Ja tvrdím, že nestačí s prihliadnutím na infláciu a ďalšie veci. Spoločnosti máme tie, ktoré sú tam. Niektoré zhodnocovali úspory konzervatívnejšie, niektoré rizikovejšie a rovnako sa to prejavilo na strate. Strata ale za posledný rok od októbra do októbra bola výrazná. Od 6 do 11 % stratili ľudia na svojich vkladoch. Preto si myslím, že aj s prihliadnutím na tieto skutočnosti treba, aby sa ľudia mohli rozhodnúť. My nevieme a vy nemôžete povedať, že viete, ako budú rásť akciové trhy. Ak by ste to chceli povedať, že najbližšie tri, štyri, päť, šesť, sedem rokov, tak ako ste vy napríklad nadizajnovali dĺžku starobného dôchodkového sporenia, budú akciové trhy rásť. Garantujete v mene štátu, že to tak naozaj bude, že sa to ľuďom viacej oplatí. Ja by som si to tvrdiť nikdy nedovolila, a preto osobne podporujem otvorenie druhého piliera, aby aj s prihliadnutím na tie skutočnosti, že je situácia momentálne veľmi nejasná, sa ľudia mohli sami rozhodnúť. Nie je pravda, že sa ľudia vyháňajú. Situácia je taká, aká je. A nikto by ich nemal nútiť, aby v nevýhodnom systéme sporenia, v rizikovom systéme sporenia zotrvali. Je to len o tom, aby sa mohli rozhodnúť sami. Ďakujem pekne.